**Promus og NorthSide præsenterer Raw Music**

**NorthSide er kurator for en aften med undertitlen ”Aarhus Undergrund”**

Mandag den 26. november byder Promus endnu engang på Raw Music, hvor en udvalgt kurator præsenterer en stribe nye musikalske talenter til en aften på Rå Bar i Aarhus. Denne gang er valget faldet på John Fogde, der til daglig er talsmand og booker hos festivalen NorthSide.

Målet med aftenen er at præsentere en række spændende nye navne for et publikum bestående af branchefolk og andre interesserede i håb om at give musikerne noget erfaring og samtidig udvide deres netværk. Udover at få mulighed for at give en koncert indgår de tre bands også i et coaching-forløb, der strækker sig gennem efteråret.

John Fogde har bevæget sig i det aarhusianske musikmiljø i to årtier og havde seks års erfaring fra musikmagasinet GAFFA, inden han for et år siden startede hos NorthSide. Han har udvalgt følgende navne til Raw Music – Aarhus Undergrund:

- Kids of the Wood

- Ghost of Belle Starr

- Los Illuminados

Om sine valg siger John Fogde:

- Jeg har fundet tre navne, der stilmæssigt er ret forskellige, men som alle har det til fælles, at de på kort tid har etableret sig i det aarhusianske musikmiljø. Selvom det er nye navne, er der masser af potentiale i sangskrivningen hos alle tre, og forhåbentlig kan vi hjælpe dem med at udvikle sig endnu mere ved både at arbejde med dem i øvelokalet og give dem plads på vores scene.

Raw Music har siden august 2011 til fire forskellige arrangementer præsenteret navne som Pil & Liv, Bumsestilen og Islets of Dust, og senest har Søren Sko (Sko/Torp) været involveret som kurator.

Raw Music – Aarhus Undergrund afvikles på Rå Bar, Vester Allé 15 i Aarhus, mandag 26. november klokken 20:00, og der er gratis adgang.

**Raw Music – Aarhus Undergrund**

**Kids of the Wood**:

Det aarhusianske retropop-band Kids of the Wood opstod i en rusuge på Aarhus Universitet i 2009 og har siden da arbejdet med iørefaldende popmelodier baseret på et solidt kendskab til forgangne årtiers lydunivers. Det kombineres med et musikalske fokus, der tager udgangspunkt i dét punkt i ungdomstilværelsen, hvor verden er uendeligt stor, mulighederne endeløse og omverdenens forventninger hastigt voksende.

**Ghost of Belle Starr**:

Med forsanger Mikkel Drejer Bertelsens sjælfulde og folk-prægede vokal som omdrejningspunkt forsøger Ghost of Belle Starr, inspireret af navne som The Walkmen, Wolf Parade og Arcade Fire, at skabe kompositioner, som balancerer mellem det indfølte og det distancerede, mellem det larmende og det intime, mellem sødme og bitterhed.

**Los Illuminados**:

Duoen Los Illuminados spiller beskidt rockmusik med en tung og massiv lydside, der langsomt folder sig ud med fede hooks og korarrangementer, som underbygger de stærke melodier. Nøgleordene er tunge grooves, en massiv guitarmur og poppet ligefremhed, og inspirationskilderne tæller blandt andet stenerrock, sydstatsrock og progressiv rock.

**John Fogde** (kurator):

Radiovært, dj, foredragsholder, skribent og redaktionsmedlem hos GAFFA er blandt punkterne på cv’et hos den 38-årige aarhusianer, der siden august 2011 har arbejdet som talsmand og booker på NorthSide. De sidste syv år har han besøgt omkring 60 forskellige festivaler og set hundredevis af koncerter, og den erfaring kan de tre udvalgte navne trække på i forbindelse med forberedelserne til femte udgave af Raw Music.